A la línia fèrria principal de la costa est de la Gran Bretanya es duen a terme els assaigs per implantar un nou servei sostenible de paqueteria urgent que combina tren i vehicles lleugers, entre Londres i Edimburg.
La promotora de l'actuació és una companyia privada.
Varamis Rail és un operador ferroviari britànic de creació recent que actualment assaja el seu futur servei de distribució de paquets al llarg de la línia ferroviària que connecta Londres, Doncaster, Newcastle (Anglaterra) i Edimburg (Escòcia).
Més endavant, es podria tancar el cercle connectant Edimburg amb Glasgow (connexió parcial ja prevista en la primera fase, fins a Mossend) i tornant a entrar a Anglaterra per la banda occidental, amb parades a Carlisle, Manchester, Birmingham i de nou a Londres.
També s'estudien possibles brancs des de Londres fins a Swansea (al país de Gal·les, passant per Bristol), i cap al comtat de Norfolk, a l'extrem oriental de l'illa.
La intenció de la companyia és d'iniciar les seves operacions cap a les acaballes de 2020: primerament ho farà distribuint subministraments mèdics per Anglaterra (a causa de la COVID-19); posteriorment implantarà un servei exprés entre Doncaster i Mossend, a l'est de Glasgow; i després s'hi afegiria el servei principal, entre la capital anglesa i l'escocesa.
L'East Coast Main Line, una de les artèries ferroviàries de la Gran Bretanya, on Varamis Rail proposa implantar el seu servei en primer lloc (Wiki Commons)
L'objectiu de la companyia és oferir la possibilitat de moure grans volums de paquets a alta velocitat servint-se únicament de vies fèrries electrificades i de vehicles elèctrics per als primers i darrers trajectes per xarxa viària.
Segons Varamis Rail, aquesta combinació de tren i flotes elèctriques d'última milla (amb les quals Varamis podria establir convenis ciutat a ciutat) permetria reduccions de fins al 90% del CO 2 emès per paquet transportat, en comparació amb la distribució de mercaderia lleugera porta a porta mitjançant transport viari convencional.
Varamis Rail creu que el compromís del Regne Unit amb una economia descarbonitzada en l'horitzó 2050 fa que siguin imperatius projectes ambiciosos com el que proposa.
La companyia considera que la part troncal de la seva actuació, al llarg de l'East Coast Main Line, no té, en termes ambientals, competència per part de la distribució viària per als grans volums de mercaderia que es preveu transportar.
Varamis Rail assegura que els seus terminis de lliurament seran molt competitius, amb el recorregut complet de Londres a Edimburg en tot just quatre hores aproximadament, amb velocitats de fins a 150 km/h.
En aquesta nova modalitat de transport de mercaderies lleugeres també es preveu l'aplicació de tecnologies que permetin el seguiment de les trameses en temps real.
El nou operador ferroviari ja ha sol·licitat la llicència d'operació, i es troba en negociacions amb la propietària i gestora de la xarxa ferroviària britànica, Network Rail, per aconseguir els drets d'ús de les vies fèrries i concretar el detall de les característiques del futur servei.
Per al seu projecte, Varamis Rail es proposa d'utilitzar tallers i dipòsits ja existents al llarg del recorregut de l'East Coast Main Line, o en alguns casos revitalitzar instal·lacions del servei postal actualment infrautilitzades.
També cerca activament estacions ferroviàries que disposin d'accés viari directe fins a les andanes, o que puguin habilitar-lo fàcilment, per a l'intercanvi modal.
Pel que fa al material mòbil, es tractaria d'una flota de trens elèctrics de passatgers reconvertits per a logística, en arrendament.
Varamis Rail avalua com a candidats, entre d'altres, els trens de la classe 365, fabricats per ABB York entre 1994 i 1995, i que encara presten servei de passatgers en diverses línies per a diferents operadors ferroviaris britànics.
La classe 365 d'ABB York, candidata per al servei de Varamis Rail, prèvia reconversió de tren de passatgers a comboi de mercaderies (Wiki Commons)
Intermodalitat ferroviaria, Gestió del transport urbà, Nous vehicles i modes, Material mòbil, Línies prioritàries per a mercaderies, Intermodalitat ferroviària, Logística urbana